KIRJALLINEN KYSYMYS P-0444/01

esittäjä(t): Cecilia Malmström (ELDR) neuvostolle

(14. helmikuuta 2001)

Aihe: Ihmisoikeudet Kiinassa

Kiinan kommunistihallitus on vuodesta 1949 lähtien, jolloin Kiina hyökkäsi Tiibetiin, syyllistynyt lukuisiin ihmisoikeusrikkomuksiin. Tiibetin miehityksen ja harjoitetun mielipidesorron yhteydessä on surmattu yli miljoona ihmistä. Viime vuosina rikkomusten määrä on kasvanut ja Tiibetin tilanne muistuttaa nyt 60- ja 70-luvun kulttuurivallankumouksen aikaista tilannetta.

Samalla kun sortotoimet jatkuvat Tiibetissä, Kiinan hallitus on tehostanut Falun Gong -ryhmän jäsenten vainoa. Hallitus on huolestunut tämän liikkeen kasvusta. Liikkeestä on vain muutamassa vuodessa tullut kommunistipuoluetta suurempi, mutta sillä ei ole poliittisia tavoitteita. Syyttömiä ihmisiä heitetään vankilaan tai vainotaan; lisäksi monia on tapettu Kiinan hallituksen Falun Gongia vastaan tekemien ratsioiden yhteydessä.

EU:n ja Kiinan väliset suhteet ovat joidenkin vuosien ajan perustuneet kriittiseen vuoropuheluun. Tästä huolimatta Kiina jatkaa edelleen järjestelmällisesti perusluonteisten ihmisoikeuksien loukkaamista. Oppositiota ei sallita ja ihmisiä, jotka pyrkivät osoittamaan vaihtoehtoja kommunistiselle diktatuurille, rangaistaan ankarasti. Ei ole havaittavissa mitään merkkejä siitä, että demokratia tai sananvapaus lisääntyisi. EU ja sen jäsenvaltiot ylläpitävät suhteita Kiinaan monella tasolla. Ihmisoikeuskysymys ei valitettavasti kuitenkaan ole saanut tärkeää sijaa niissä keskusteluissa, joita käydään. EU-maat ovat YK:n ihmisoikeustoimikunnassa Genevessä aikaisempina vuosina päättäneet olla tukematta päätöslauselmaa, jossa on vastustettu Kiinan harjoittamaa sortoa.

Katsooko neuvosto, Kiinan kehityksen huomioon ottaen, että EU:n on tarkistettava politiikkaansa, kun on kyse Kiinan kanssa käytävästä kriittisestä vuoropuhelusta, ja että sen on tehtävä aloite Kiinan ihmisoikeusloukkaukset tuomitsevan päätöslauselman hyväksymiseksi YK:n ihmisoikeustoimikunnassa tänä vuonna?

Yhteinen vastaus kirjallisiin kysymyksiin P-0444/01 ja P-0481/01

(10. heinäkuuta 2001)

Uskonnon- ja uskonvapauden rajoituksia Kiinassa käsitellään säännöllisesti EU:n ja Kiinan ihmisoikeusvuoropuhelun yhteydessä. Neuvosto määritteli 22. ja 23. tammikuuta 2001 antamissaan päätelmissä tämän kysymyksen yhdeksi erityisaloista, joilla olisi EU:n mielestä saatava aikaan tuloksia vuoropuhelun avulla.

EU on useaan kertaan ilmaissut Kiinan viranomaisille syvän huolensa uskonnollisten ja hengellisten liikkeiden, erityisesti Falun Gongin jäsenten vastaisista toimenpiteistä. Tästä aiheesta keskusteltiin myös Tukholmassa 22. ja 23. helmikuuta pidetyllä viimeisellä ihmisoikeusvuoropuhelun kierroksella. Troikka oli tehnyt 2. helmikuuta Pekingissä virallisen yhteydenoton EU:n ja Kiinan ihmisoikeusvuoropuhelun kokousten valmistelujen yhteydessä. EU luovutti Kiinan viranomaisille luettelon yksittäisistä tapauksista, joissa se vaatii lieventämistoimia, ja mainitsi samassa yhteydessä suullisesti Falun Gongin jäsenten Li Xiaobingin, Li Xiaomein ja Yu Changxinin nimet.

Tiedot pidätettyjen Falun Gongin jäsenten kohtalosta ovat puutteellisia. Hong Kongissa toimiva ihmisoikeuksien ja demokratian tiedotuskeskus arvioi, että 98 pidätettyä lahkon jäsentä on kuollut eri puolilla maata heinäkuun 1999 ja tammikuun 2001 puolivälin välisenä aikana. Sitä paitsi 46 näistä kuolemantapauksista on sattunut lokakuun 2000 jälkeen, mikä viittaa siihen, että lahkon kannattajien kohtelu on kiristynyt viime kuukausien aikana. Ihmisoikeuksien ja demokratian tiedotuskeskuksen mukaan noin 450 lahkon jäsentä on tuomittu oikeudessa, useita satoja on suljettu psykiatrisiin laitoksiin ja peräti 10 000 on työleireillä uudelleenkoulutuksessa.

EU:n kanta on, että se ei halua osallistua keskusteluun liikkeen luonteesta mutta katsoo, että uskonnon- ja uskonvapauden sekä kokoontumisvapauden rajoitukset on poistettava ja että kaikkien, myös Falun Gongin jäsenten, ihmisoikeuksia on kunnioitettava.

Päätelmissään 19. päivältä maaliskuuta 2001 yleisten asioiden neuvosto ilmaisi olevansa erityisen huolestunut perusvapauksien, myös sanan-, uskonnon- ja yhdistymisvapauden, kunnioittamisen puuttumisesta Kiinassa, samoin kuin jatkuvista - varsinkin Falun Gongin kannattajiin kohdistuvista - ihmisoikeusloukkauksista. Samoissa päätelmissä neuvosto päätti sopia suhtautumisestaan Yhdysvaltojen päätökseen esittää YK:n ihmisoikeustoimikunnan 57. istunnossa ehdotus päätöslauselmaksi ihmisoikeuksista Kiinassa.